Lande help Indonesië soek na duikboot met 53 aan boordDie Indonesiese duikboot KRI Nanggala (402) (Augustus 2015) (Foto: Argieffoto van ŉ KRI Nanggala 402 (Foto: Amerikaanse Vloot deur Mass Communication Specialist 3rd Class Alonzo M. Archer via Wikimedia Commons) Singapoer, Australië en Indië het reeds reageer op Indonesië se versoek om internasionale hulp ná hy Woensdag kontak verloor het met ‘n duikboot met 53 bemanningslede aan boord. Die Indonesiese weermag het kontak verloor met die tuig tydens vlootoefeninge aan die kus van Bali. Die Duitse KRI Nanggala 402 is geskeduleer om torpedo-oefeninge uit te voer toe hy vroeg Woensdagoggend toestemming gevra het om te duik, het owerhede gesê. “Ná toestemming gegee is volgens die prosedure, is kontak verloor met die duikboot en kon nie bereik word nie,” het die ministerie van verdediging gesê. ŉ Helikopter is uitgestuur om na die vermiste tuig te soek in water waar olie uitgelek en die duikboot vermoedelik onder die water verdwyn het. Die vloot het ook oorlogskepe van die noordelike kus van die vakansie-eiland ontbied om na die duikboot te soek. Ander lande in die streek se hulp is ook ontbied. Die vloot het ŉ internasionale nood-oproep uitgestuur. “Verskeie lande het reeds reageer en is gereed om te help, insluitend Singapoer, Australië en Indië,” het die ministerie bygevoeg. Daar was 53 bemanningslede aan boord die tuig in water wat sowat 700 m diep is. Indonesië het die afgelope paar jaar sy weermagtoerusting opgradeer en het vyf Duitse en Suid-Koreaanse duikbote in sy vloot. Die 1 300 ton KRI Nanggala 402 is in 1978 gebou, aldus ŉ regeringswebwerf.